Ego Radulphus Cabilonensis archidiaconus notum facio tam presentibus quam futuris quod cum inter monachos Cistercienses ex una parte et homines de Beligniaco ex altera fuisset controversia longo tempore ventilata super territorio de Crespees in quo prefati Beligniacenses sibi usuarium vendicabant tandem causa ipsa fuit per dominum P episcopum G decanum et P priorem Sancti Petri Masticonenses iudices a sede apostolica delegatos per diffinitivam sententiam taliter terminata quod prescriptum territorium adiudicatum est totum et ex toto liberum ad prefatos monachos pertinere. Quia vero iam dicti Beligniacenses contempserunt aliquando latam sententiam observare sed et emunitatem ipsius grangie infringere presumpserunt pro utroque excessu sententiam excommunicationis latam ab eisdem iudicibus auctoritate apostolica incurrerent. Transacto igitur aliquanto tempore Beliniacenses predicti cupientes absolutionis beneficium obtinere iuratoriam cautionem dederunt coram me qui a domino R Cabilonensi episcopo cui prescripti iudices suas vices commiserant in hac parte ad hoc fueram destinatus quod mandato starent ecclesie et voluntati Cisterciensis abbatis sicut in domini ducis presentia concesserunt. Cum autem difficile fuisset quod ab omnibus iuraretur electi sunt ex ipsa multitudine quatuordecim de senioribus melioribus qui de mandato universitatis tam pro se quam pro aliis iuraverunt. Et hec sunt nomina iuratorum : Bartholomeus, Nicholaus, Durandellus, Perrin Vente, Johannes de Rave, Odo Sapiens, Dalmatius, Petrus de Bile, Gilebertus Libauz, Robelinus Faber, Robertus Mala Denerata, Odo de Vache, Baudenet, Garinus, Robiuns. Peractis igitur omnibus istis sollempniter dominus Cisterciensis de propria liberalitate et fratrum suorum consilio concessit Beligniacensibus memoratis quod quamdiu se pacificos exhibuerint erga Cistercienses in lignis colligendis sine exsartatione habeant usuarium a borda Bubulcorum usque ad fontem per cumbas et inde usque ad murum post Choumas et inde usque ad semitam que vadit Beschou pro quo ipsi persolvent forestagium Cistercienses annuatim. Si vero predicti Beligniacenses seu alii pro eis sepedictos Cistercienses contra tenorem presentis scripti molestare presumpserint Cistercienses non tenebuntur presentem donationem ulterius observare sed ipsam ad suum dominium libere revocabunt. Quod ut maiorem obtineat firmitatem sigilli mei testimonio roboravi. Ego Robertus Belnensis archipresbiter quia omnibus prescriptis presens interfui ipsis prehibeo testimonium per mei appositionem sigilli.